Man verdwyn op pad na ambassade | Maroela Media
Daar is steeds geen teken van Tiaan Barnard (35), die man en pa van twee van Pretoria, wat Maandag vermis geraak het nie.
Veronica Barnard, sy vrou wat byna tien jaar al met hom getroud is, het Woensdag aan Maroela Media gesê haar man het haar Maandagoggend nog by die huis gegroet en gesê hy is op pad na die ambassade van die Demokratiese Republiek van die Kongo om 'n kwessie oor sy visum uit te sorteer.
"Ek het nog vir hom 'n lysie kruideniersware gegee wat hy vir ons moes optel voor hy vlieg. Dit was sy beplanning om later die dag te vlieg na die Kongo. Hy reis gereeld na ander lande vir sy werk. Hy is in die landboubedryf en help boere spesifiek met suikerrietstropers en opleiding rondom die gebruik daarvan," het Veronica gesê.
Die storie het verder verdiep toe 'n onbekende man Veronica Dinsdag bel en vertel dat hy Barnard se paspoort met haar naam en nommer daarin op die R511 tussen Erasmia en Diepsloot by 'n vulstasie opgetel het.
Barnard se verlate motor, 'n silwer Fiat 500x met registrasienommer FM 51 GL GP, is ook Dinsdagaand by die Wonderboom Junction-1winkelsentrum opgespoor. "Die kar is geïdentifiseer deur die registrasienommer en my man se hoed is daarin aangetref."
Veronica vertel dat hul sesjarige seun en vierjarige dogtertjie in dié stadium nog nie regtig van iets weet nie. "My emosies is op en af, dan is ek oukei, dan is ek nie oukei nie…. Ons hoop regtig hy word gevind."
Dessie Rechner, stigter en direkteur van Pink Ladies, het aan Maroela Media bevestig dat die organisasie hulp verleen met die ondersoek.
Kapt. Agnes Huma, woordvoerder van die Wierdabrug-polisie, het Woensdag aan Maroela Media bevestig die polisie ondersoek 'n vermiste persoon- saak en dat Barnard se verlate motor Dinsdag opgespoor is.
Ek hoop hulle kry lewend en gesond.
Eintlik tragiese hoe gou die Polisie hier reageer. In 'n ander berig: Die Polisie in Amerika (Kanada) daag op nog voordat 'n pizza koud is onderrig die klaer oor die gebruik na noodnommers.
In Suid-Afrika ry jy op die ou end na 3 ure na die Polisiestasie en maak 'n saak oop.
êrens in die verlede het iemand blykbaar voorspel dat sal net beter gaan.
o jinne sterkte mense die geval klink nie goed nie MAAR HOOP BESKAAM NIE
Hoop hy word gou gekry.
Ag nee ek hoop regtig hy word gevind. Klink net nie goed nie, ag man. Sterkte vir hierdie vroutjie en kidners met die soektog, ek bid vir jul dat hy gevind word.